**24. august 2015 Nr. 1031**

**Imarsiornerup isumannaatsuunissaa pillugu inatsisit allannguutaasa Kalaallit Nunaannut atuutilersinnerinut peqqussut**

UAGUT MARGRETHE AAPPAAT, Guutip saammaassineratigut Danmarkip Dronningia, nalunaarpugut :

Qarasaasiakkut assigisaatigullu attaveqaqqusaaneq pillugu inatsisitigut aalajangersakkat assigiinngitsut allannguutaannik inatsimmi nr. 1231, 18. december 2012-meersumi § 70, imm. 4. tak. § 59, nr. 1-2, imarsiornermik inatsisip allannguutaanik inatsimmi nr. 1384, 23. december 2012-meersumi § 10, imm.2, tak. § 5, nr. 1-4, sissamut tipinikkut umiusarnermik inatsimmut tapiliussaq pillugu inatsit 10. april 1895-imeersoq, umiarsuit inuttaat pillugit inatsisit aamma inatsisit allat assigiinngitsut kiisalu innuttaasut namminneq angallataasa nalunaarsortarnerannut akitsuutit pillugit inatsisip atorunnaarsinneqarneranik inatsit aamma imarsiornermik inatsisip allannguutaanik inatsit nr. 618, 12. juni 2013-imeersumi § 12, imm. 2, tak. § 3, nr. 1 inatsisillu allat assigiinngitsut naapertorlugit aalajangersarneqarput:

**§ 1**

Imarsiornerup isumannaatsuunissaa pillugu inatsimmi, peqqussutikkut nr. 71 januaarip 31-anni 2013-imeersukkut Kalaallit Nunaannut atuutilersinneqartumi, makku allannguutigitinneqassapput:

**1.** § 3-mi imm. 3-tut ikkunneqassaaq*:*

*»Imm. 3.* Nunat issittut imartaani umiartorneq umiarsuarmi issimasunut imaluunniit nunat issittut avatangiisaannut immikkut naviliaffissaqartillugu, umiarsuit isumannaatsuunissaat pillugu malittarisassanik sakkortusisanik inuussutissarsiutinut ineriartornermullu ministeri malittarisassiorsinnaavoq, matumani ilanngullugit imaani pineqartumi angalanermut ilisimartortatut allagartallit atorneqartarnissaannik.«

**2.** § 17, imm. 7 aamma 8, atorunnaarsinneqarput.

Imm. 9 aamma 10 kingorna imm. 7 aamma 8-nngussapput.

**3.** § 17 kingorna ikkunneqassaaq:

**»§ 17 a.** Pissutsit inatsimmi pineqartut imaluunniit inatsit naapertorlugu malittarisassiani pineqartut pillugit pisortanut pisortaniillu allakkatigut attaveqarnerit qarasaasiakkoortinneqartarnissaat pillugu inuussutissarsiutinut ineriartornermullu ministeri malittarisassiorsinnaavoq.

Imm. 2*.*  Qarasaasiatigut attaveqartarneq pillugu inuussutissarsiutinut ineriartornermullu ministeri erseqqinnerusunik malittarisassiorsinnaavoq, matumani ilanngullugit it-systemit aalajangersimasut, qarasaasiakkut allakkanut ilusiliat immikkut ittut aamma qarasaasiakkut atsiornerit assigisaasaluunniit atorneqarnissaat.

Imm. 3. Nalunaarut qarasaasiakkoortitaq anngussimasutut isigineqassaaq tigusisussap ammarsinnaalerpagu.

**§ 17 b.** Inatsit malillugu imaluunniit inatsit naapertorlugu malittarisassiat malillugit, maskiinat taamaaqataaluunniit atorlugit atsiornerit erserseqqinnissaannut imaluunniit periaaseq aalajangiisup allakkiortulluunniit atsiornerata kinaassusersinissaanik paatsuugassaanngitsumik ersersitsinertalimmik pisortat aalajangikkanik allagaatinillu allanik pilersitsisinnaanerat pillugu inuussutissarsiutinut ineriartornermullu ministeri malittarisassiorsinnaavoq. Aalajangiinerit allagaatillu taama ittut nallersuunneqarsinnaapput inummit namminermit atsiorneqarsimasutut.

Imm. 2. Elektroniskiusumik qarasaasiakkut suliat kisiisa tunngavigalugit aalajangiinerit allagaatillu allat pisortat pineqartut nassitsisutut taamaallaat taallugit pilersinneqarsinnaanerat pillugu inuussutissarsiutinut ineriartornermullu ministeri malittarisassiorsinnaavoq.«

**4.** § 20 kingorna ikkunneqassaaq:

»§ 20 a. Inatsit malillugu Søfartsstyrelsip nakkutilliinerminut ilaatillugu umiarsuit inuttaat pillugit inatsisip, umiarsuit uuttortarneqartarnerat pillugu inatsisip aamma imarsiornermik inatsimmi §§ 153, 186, 197, 198 aamma 471-ip taakkualu naapertorlugit malittarisassiat malinneqarnissaat nakkutilliivigisinnaavaa. Pissutsit inatsisinut malittarisassanulluunniit inatsit malillugu pilersinneqartunut akerliusut piaartumik imaluunniit killilerlugu piffissaliussap erseqqinnerusumik taaneqartup iluani iluarsineqassasut Søfartsstyrelsip peqqussutigisinnaavaa.  
 *Imm. 2.* § 16, imm. 2, § 17, imm. 9 aamma 10, § 19, § 22 aamma § 24-ip aamma inatsit malillugu malittarisassiat kiisalu § 25-ip taamaaqataanik imm. 1 malillugu pilersinneqartut nakkutilliinermi malinneqassapput.

*Stk. 3.* Nakkutilliinerit inatsit malillugu ingerlanneqartut aamma umiartortut assigisaasalu naammagittaalliuutaannik suliarinnittarneq pillugu inuussutissarsiutinut ineriartornermullu ministeri malittarisassiorsinnaavoq, matumani ilanngullugu naammagittaalliuutip kingunerisaanik nakkutilliilluni ornigunnissaq paasissutissiissutigineqassanngitsoq.«

**5.** § 29 -mi imm. 3-tut ikkunneqassaaq:

»Imm. 3. Umiarsuaq imaani ajornatorsiulereersillugu issimasut annaanniarnissaat pillugu imarsiornermik inatsimmi § 135 malillugu pisussaaffini umiarsuup naalagaata sumiginnarsimappagit, pinerluttulerinermut inatsit malillugu arlalinnik pineqaatissinneqartussanngorlugu eqqartuunneqassaaq.«

**§ 2**

Peqqussut atuutilersinneqarpoq ulloq 1. Januar 2016.

Christiansborg Slot-imit tunniunneqarpoq, ulloq 24. August 2015

Kunngisut Atsiorpugut Naqissusiillutalu

Dronningip Aqqani

FREDERIK

Kunngissaq

/Troels Lund Poulsen